[{"text_idx": "#000001", "text": "Arhitektuuriga ma\u0308ngimine, selle \u201ckuulamine\u201d ja ruumist impulsside ammutamine (miks mitte ka selle ja\u0308rgi liikumine vo\u0303i lausa tantsimine), on Maria Fausti va\u0308rskeima plaadi kandev idee. Looduslikku vo\u0303i arhitektuurilist keskkonda on Faust varemgi muusikaga sidunud \u2013 na\u0308iteks plaadil \u201cMachina\u201d loksuvad lained ja podisevad paadimootorid ning albumi \u201cOrgan\u201d misanstseen on mahukas kirik koos suure oreli ning sakraalse ruumi soppe ja ko\u0303lapeegeldusi otsivate puhkpillidega. Va\u0308rskeimal plaadil u\u0308mbritseb Fausti taas resonantne ruum, sedapuhku lapsepo\u0303lvelinna Kuressaare orduloss. Album loob ka seose ilmakuulsa arhitekti Louis Kahniga, kelle esimesed eluaastad mo\u0308o\u0308dusid samuti Kuressaares."}, {"text_idx": "#000002", "text": "Isiklik ma\u0308lu ja ma\u0308lestused on Maria Fausti plaatidel (nii siinmainitutel kui ka teistel) olulisel kohal. Fausti iga uus ettevo\u0303tmine lisab tema muusikalisele minapildile ko\u0303la, koosseisu ja konteksti mo\u0303ttes uut, ometi on tal va\u0308lja kujunenud a\u0308ratuntavalt omana\u0308oline ma\u0308ngu- ja loomelaad, mille lo\u0303imeid vo\u0303ib leida igast lavale vo\u0303i plaadile jo\u0303udnud programmist. Nii kompositsioonilises kui ka esituslikus plaanis on Fausti muusikas to\u0303sidust, lamentatsioone ja hu\u0308mnilikkust, mida aeg-ajalt rebestavad (ja elustavad) ekspressiivsed esileso\u0308o\u0308stud a\u0308a\u0308rmuslike registrite, ma\u0308nguvo\u0303tete ja ko\u0303lava\u0308rvide na\u0308ol. Suurem osa materjalist on siiski staatiline, koondatud tonaalse tugipunkti u\u0308mber. Teame Maria Fausti jazzmuusikuna, kuid see album ei kutsu eriti arutlema stiilikategooriate u\u0308le \u2013 ja pole tarvis ka."}, {"text_idx": "#000003", "text": "\u201cMOnuMENT\u201d on sooloplaat, kus ko\u0303lab ainult altsaksofon, nii naturaalsel kui ka elektrooniliselt to\u0308o\u0308deldud kujul. Vastava kuulamiskogemuseta inimene vo\u0303ib leida siit mo\u0303ndagi ko\u0303rvakriipivat, kuid tegelikult on u\u0308lekaalus ehtne ilu. 40 minutit va\u0308ltavat plaati tasub kuulata u\u0308hekorraga ja otsast lo\u0303puni. Usutavasti hakkab see muusika veelgi rohkem hingama-ho\u0303ljuma (ja ka tantsima!) siiski kontserdisituatsioonis, kus esitaja on publiku ees ning u\u0308mberringi on (kasvo\u0303i sellesama Kuressaare lossi) ko\u0303rged vo\u0303lvid ja hallid mu\u0308u\u0308rid."}, {"text_idx": "#000005", "text": "Vox Clamantis. \u201cMusic by Henrik \u00d8degaard\u201d"}]